albert ende isabel etc. doen te wetene
alle iegenwoirdige ende toecommende dat wy ontfangen hebben die
ootmoedige supplicatie van christiaen jacops arm borger onser stadt van
loven gareelmaeckere van zynen ambagte belast met huysvrouwe ende sesse levende
kinderen, altyt sonder jactantie gesproken gestaen hebbende tot goeden naem ende faem sonder
oyt iet gecommitteert te hebben dat strafte oft punitie soude meriteren, behalven het
feyt hieronder genoempt, inhoudende hoe dat opden achthiende dach der maent van
aprille lestleden wesende den heyligen paesdach hy suppliant hebbende die wacht als
corporael in een vanden poirten onser voirs. stadt van loven genaempt de tiensche
poirte, ende naer tsluyten vanden selve poirte is die suppliant gaende mette sleutels vanden selve poirte
naer het stadhuys vergeselschapt onder andere van jan pirart ende tusschen wegen
commende alsoo die voors. suppliant aenden voirs. jan heyschte betaelinge vanseker wachtgelt soo heeft
hy totten voors. suppliant gesecht dese oft dyergelycke woirden ghyen syt maer een huerlinck ende en
hebt daerinne nyet te spreken stootende voorts den suppliant met synen ellenboge op syn lyff ende terstont
daernaer treckende syn rappier slaende daermede den voirs. suppliant op syn schouweren dwelck siende
de selve suppliant heeft die sleutels vanden stadt die hy als voirs. is inde inde handt hadde ter
eerden geworpen ende syn rappier oock uuytgetrocken ende tegen malcanderen stekende ende
strydende heeft die voirs. suppliant int verweeren zyne lyffs den voirs. jan pirart eenen steeck
gegeven inde kele, waer$$ hy vanden levende lyff ter doot is gecommen allet blyckende byder
informacie daeraff zynde tot grooten leet wesen des voirs. suppliants die hem seder uuyter voirs.
stadt van loven heeft geabsenteert door vreese van het rigeur van justicien, ende $$$$ lertyt n$
partye interesseerde overcommen ende den officier aldaer synen teur betaelt, ende opdat de selve suppliant
mach in ruste leven ende voor syn huysvrouwe ende kinderkens den armen cost winnen zoo hy
suppliant seecht zoo keert hy hem tot ons biddende seer ootmoedelyck dat wy hem prefereren g$
ende bermherticheyt voor rigeur van justicie omde passie ons lieffs heeren jesus christus gelieven wille
hem suppliant van tvoirs. feyt te verleenen onse opene brieven van remissie in behoirl$
ende gewoonderlyck forme, soo eest dat wy desen aengesien geneycht wesende ter bede
des voirs. suppliant ende regard nemende opde circumstantie van dese saecke, willende hem in dit
stuck prefereren gratie ende misericordie voor strangheyt ende rigeur van rechte hebben de
selven suppliant inden gevalle alsboven quytgeschouwen ende vergeven schelden quyte ende vergeven
uuyt onse sunderlinge gratie by desen onsen brieve tfeyt ende ongeval boven geruert midtsgaders
alle offencie ende breucke corporelle ende criminele daer inne hy ter causen voirs. midtsgaeders
dat daeraen cleven mach tegen ons ende justicie misdaen ende misbruyckt mach hebben
ende hebben hem dyen aengaenen wedergestelt ende gerestitueert stellen weder ende resti$
tot synen goeden naeme fame ende geruchte in onsen voirs. lande van brabant ende alle anderen
onse landen ende heerlichheyden ende tot zyne onverbeurde goeden indyen hy eenige onder
ons heeft gelyck ende in alder manieren soo hy was voorde toecompste vanden voirs. feyte
imponerende hierop een eeuwich geswijch onsen lieven ende getrouwen procureur
generael in brabant onsen amman van bruessele ende allen anderen onsen justicieren
ende officieren wie sy syn satistactie ende beternisse ierts ende vooral gedaen de partye
geinteresseerde voor soo vele die noch nyet gedaen en sy ende eenige daertoe staet civilyck
alleenlyck ende de saecke sulckx is vereyschende behoudelyck dat die voirs. suppliant gehouden
sal syn tvoors. feyt tegen ons te beteren civilyck naer gelegentheyt vanden saecken ende
faculteyt van syne goeden met oock te betaelen die redelycke costen van justicien hier$
alreede gedaen ende te doene alles ter taxatien ende moderatien van onse seer lieve ende
getrouwe die cancellier ende luyden van onsen raede geordineert in brabant
die wy daertoe gecommitteert hebben ende committeren by desen, ontbieden daerom ende
bevelen den selven onsen cancellier ende raedtsluyden dat voor hen geroepen die
gene die daerom behoiren geroepen te syne zy procederen wel ende deuchdelyck
ter verificatie ende interinemente van desen ende ter taxatien ende moderatie
vanden selve amende ende costen van justicien alsoo sy sullen bevinden te behoiren, welck
interinement die voors. suppliant gehouden sal syn te versuecken ende hem in persoone te presenteren in onse
voirs. raede binnen sesse maenden naestcomende opde pene van te verbeuren deffect van dyen ende dat gedaen
ende de selve civile boete ende costen van justicien getaxeert ende betaelt zynde in handen vanden genen die
dat behooren sal sy onsen voirs. procureur generael in brabant onsen amman voirs. ende alle andere onse
rechteren justicieren officieren ende ondersaeten iegenwoirdigen ende toecommende dyen dat aengaen sal mogen heure
stedehouderen ende eenen yegelyck van hun besundere soo hun toebehoiren sal doen, laeten ende gedoogen den voirs.
suppliant van deser onser tegenwoirdiger gratien ende remissien ende van allen d’inhouden van desen inder vuegen ende
manieren voor verhaelt peyselyck rustelyck vredelyck volcomelyck ten eeuwigen daegen genyeten ende gebruycken, sonder hem
daerinne te doen ofte te laeten doen ende geschieden nu oft in toecommenden tyden eenich hinder letsel off moyenisse aen lyff
off aen goeden ter contrarien maer indyen syn lyff off eenige van syne goeden daerom gearresteert, becommert off beleth waeren
dat zy die setten ende stellen doen setten ende stellen terstont ende sonder vertreck tot geheelder ende volcomende delivrancie want ons alsoo
gelieft ende ten eynde dat dit vast ende gestadich blyve ten eeuwigen daegen soo hebben wy onsen segel hieraen doen hangen
behoudelyck in anderen dingen onsen rechte ende eenen yegelycken anderen dessyns gegeven binnen onser stadt van
bruessele den int jaer xvic vyff opden plycke stondt gescreven byden
eertshertogen ende ondertekent de witte ende was gesegelt met eenen grooten segele van groenen
wassche onder uuythangende in syde snoeren